
[bookmark: TextBodyBegin]Európsky parlament,
–	so zreteľom na žiadosť o zbavenie Ilhana Kyuchyuka imunity, ktorú 24. novembra 2025 podala hlavná európska prokurátorka v súvislosti s prebiehajúcim vyšetrovaním Ilhana Kyuchyuka a ktorá bola oznámená na plenárnej schôdzi 15. decembra 2025, 
–	po vypočutí Ilhana Kyuchyuka 3. júna 2026 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry[footnoteRef:1], a najmä na jeho článok 29 ods. 2, [1:  	Ú. v. EÚ L 283, 31.10.2017, s. 1, ELI: http://data.europa.eu/eli/reg/2017/1939/oj.] 

–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 70 ods. 1 ústavy Bulharskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0194/2026),
A.	keďže 24. novembra 2025 hlavná európska prokurátorka predložila žiadosť o zbavenie imunity Ilhana Kyuchyuka, poslanca Európskeho parlamentu zvoleného v Bulharsku, v súvislosti s prebiehajúcim vyšetrovaním viacerých údajných trestných činov zahŕňajúcich zneužitie finančných prostriedkov Únie;
B.	keďže podľa žiadosti sa vyšetrovaním, ktoré v Bulharsku viedol európsky delegovaný prokurátor, údajne zistilo, že všetci miestni asistenti Ilhana Kyuchyuka pracovali v kanceláriách riadených vnútroštátnou politickou stranou, pričom väčšinu výdavkov súvisiacich s prácou hradila uvedená strana, zatiaľ čo Ilhan Kyuchyuk údajne vyplácal len ich mzdy; keďže mnohí miestni asistenti mali navyše zastávať verejné funkcie v rámci uvedenej strany, za ktoré mali dostávať samostatnú odmenu; keďže vyšetrovanie sa týka obdobia dlhšieho ako 10 rokov;
C.	keďže podľa žiadosti by údajné skutočnosti mohli predstavovať trestné činy podvodu bez verejného obstarávania – nepravdivé/nesprávne/neúplné vyhlásenia/dokumenty –, ako aj spreneveru finančných prostriedkov Únie a korupciu, trestné činy podľa článku 248a bulharského trestného zákonníka; keďže v žiadosti sa uvádza aj „účasť na činoch proti zvrchovanosti a bezpečnosti Európskej únie“;
D.	keďže Ilhan Kyuchyuk bol zvolený do Európskeho parlamentu v európskych voľbách v máji 2014 a znovuzvolený v máji 2019 a znovuzvolený v júni 2024, a preto v čase údajného trestného činu bol poslancom Európskeho parlamentu;
[bookmark: _Hlk232158221]E.	keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní pre vyjadrené názory alebo hlasovanie pri výkone svojich úloh;
F.	keďže údajné trestné činy neprestavujú vyjadrený názor alebo hlasovanie Ilhana Kyuchyuka pri výkone jeho úloh v zmysle článku 8 Protokolu č. 7 o výsadách a imunitách Európskej únie, a teda ani z toho vyplývajúca žiadosť o zbavenie lhana Kyuchyuka imunity s tým nesúvisí;
G.	keďže v článku 9 ods. 1 písm. a) Protokolu č. 7 o výsadách a imunitách Európskej únie sa stanovuje, že v priebehu zasadnutia Európskeho parlamentu požívajú poslanci Európskeho parlamentu na území ich vlastného členského štátu imunitu priznanú členom ich parlamentu;
H.	keďže v článku 70 ods. 1 Ústavy Bulharskej republiky sa stanovuje, že „člen Národného zhromaždenia požíva imunitu voči väzbe alebo trestnému stíhaniu s výnimkou spáchania trestného činu, a v takom prípade sa vyžaduje povolenie Národného zhromaždenia alebo predsedu Národného zhromaždenia v období medzi jeho zasadnutiami.“;
I.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
J.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
K.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za „obvineného“[footnoteRef:3]; [3:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

L.	keďže žiadosť o zbavenie imunity predložila hlavná európska prokurátorka na základe vyšetrovania európskeho delegovaného prokurátora v Bulharsku; keďže je verejne známe, že bulharskému európskemu prokurátorovi bol v marci 2025 dočasne pozastavený výkon funkcie, kým sa nevyšetrí potenciálne pochybenie, a keďže kolégium Európskej prokuratúry vo februári 2026 uznalo bulharského európskeho prokurátora za vinného zo závažného pochybenia; keďže, ako sa uvádza v žiadosti o zbavenie imunity, Ilhan Kyuchyuk je členom bulharského Hnutia za práva a slobody; keďže sa zdá, že Ilhan Kyuchyuk sa v Bulharsku stal terčom útoku politického oponenta vnútri uvedenej strany v súvislosti so situáciou v uvedenej strane, čo Ilhan Kyuchyuk verejne odsúdil; keďže sa zdá, že Ilhan Kyuchyuk v čase, keď bolo jeho meno navrhnuté za predsedu Výboru Európskeho parlamentu pre právne veci, čelil v Bulharsku nepodloženým obvineniam a útokom; keďže sa zdá, že bol v Bulharsku vystavený závažne neprimeraným protikorupčným kontrolám, ale nikdy nebolo zistené žiadne protiprávne konanie; 
M.	keďže vážne pochybnosti týkajúce sa žiadosti o zbavenie imunity po zistení závažného pochybenia bulharského európskeho prokurátora, pod dohľadom ktorého bola podaná žiadosť, spolu s kontextom, v ktorom bola podaná žiadosť, zjavná nepresnosť vyšetrovaných skutočností a údajných trestných činov uvedených v žiadosti, ako aj neprimeraný vplyv na dobré meno, predstavujú súbor závažných a objektívnych náznakov, že vyšetrovanie sa mohlo začať s úmyslom úmyselne kompromitovať Ilhana Kyuchyuka; 
N.	keďže sa preto zdá, že v tomto prípade možno predpokladať existenciu fumus persecutionis, t. j. že zámerom súdneho konania je poškodiť politickú činnosť Ilhana Kyuchyuka ako poslanca Európskeho parlamentu, a tým aj nezávislosť Európskeho parlamentu;
1.	rozhodol nezbaviť Ilhana Kyuchyuka imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru Európskej prokuratúre a Ilhanovi Kyuchyukovi.

